Det er langt fra hver dag, at man hos Nordjyllands Politi finder en anmeldelse på tyveri af får. Men det er ikke desto mindre virkelighed i dag, idet en mand fra Hjørring tidlig onsdag morgen har meddelt ordensmagten, at han mangler hele 37 får fra sin ejendom. Dyrene stod i en uaflåst indhegning - og der havde manden sådan set tænkt, at de skulle blive stående, men nogen har villet det anderledes, og fårene har skiftet adresse. Problemet er bare, at ingen ved hvor til. Manden opdagede det noget usædvanlige tyveri, da han onsdag morgen kom tilbage til sit hjem på Rubjergvej i Hjørring og lige ville hilse på dyrene. Men de var ikke at finde i indhegningen. Han havde sidst set sine 37 får lørdag - hvorfor politiets teori er, at de er blevet stjålet i tidsrummet mellem lørdag den 3. december og frem til onsdag morgen. 37 får er blevet stjålet fra den uaflåste indhegning mellem lørdag 3. december og onsdag morgen 7.december. Har du set løsslupne får, eller er du blevet tilbudt et billigt får, så kontakt Nordjyllands Politi på 114.

Referat:
Et noget usædvanligt tyveri: 37 får er blevet stjålet fra Hjørring.